Diari Oficial de la Generalitat Valenciana


Sumari del DOGV 3974, del 05-04-2001 (2001/3120)

DECRET 75/2001, de 2 d'abril, del Govern Valencià, pel qual es dicten normes per al cobrament en període executiu dels crèdits de l'organisme pagador del FEOGA-Garantia a la Comunitat Valenciana.
---------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2001/04/02/75**

### Versions

 11/04/2001 - Actualitat  Text inicial: 06/04/2001 - 10/04/2001 

### Dades del document

Número de DOGV
:   3974

Data del DOGV
:   05-04-2001

Secció del DOGV
:   I. DISPOSICIONS GENERALS

Número del document
:   2001/3120


Data del document
:   02-04-2001

Organisme emissor
:   Conselleria d'Economia, Hisenda i Ocupació

Tipus de document
:   Decret

Correcció d'errades

Anàlisi jurídica

 Descriptors 

:   * legislació
    * reembossament
    * FEOGA Garantia

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 11.04.2001**

**Decret 75/2001, de 2 d'abril, del Govern Valencià, pel qual es dicten normes per al cobrament en període executiu dels crèdits de l'organisme pagador del FEOGA-Garantia a la Comunitat Valenciana.**

**[(DOCV núm. 3974 de 05.04.2001)](http://www.docv.gva.es/datos/2001/04/05/pdf/2001_3120.pdf)** **Ref. 1340/2001**

En l'article 4 del Reglament (CE) núm. 1.258/1999, del Consell, de 17 de maig, sobre el finançament de la política agrícola comuna, s'estableix el règim i les funcions dels organismes pagadors de les despeses finançades per la Secció de Garantia del Fons Europeu d'Orientació i de Garantia Agrícola (FEOGA), i es disposa en l'article 8.1.c) que els estats membres prendran, de conformitat amb les disposicions legals, reglamentàries i administratives nacionals, les mesures necessàries per recuperar les sumes perdudes com a conseqüència d'irregularitats o de negligències.

A aquest efecte, el Decret 178/1996, de 2 d'octubre, del Govern Valencià, pel qual es designa l'organisme pagador i l'organisme de certificació de les despeses corresponents a la Secció de Garantia del FEOGA a la Comunitat Valenciana i s'estableix la seua organització i funcionament, assenyala en l'article 2.1.e), que correspon a l'organisme pagador, entre altres, la funció de recuperar les quantitats perdudes com a conseqüència d'irregularitats o negligències.

En l'article 9 d'aquest Decret 178/1996, es disposa que amb l'objecte de detectar i recuperar les quantitats indegudament pagades a càrrec del FEOGA-Garantia: "s'aplicarà alló que s'estableix en el Reglament (CE) 595/1991, de 4 de març, i en la resta de normativa comunitària aplicable, com també en el text refós de la Llei d'Hisenda Pública de la Generalitat Valenciana".

Aquest Reglament (CE) núm. 595/1991, del Consell, de 4 de març, té per objecte les irregularitats i la recuperació de les sumes indegudament pagades en el marc del finançament de la política agrària comuna, i també l'organització d'un sistema d'informació en aquest àmbit, peró precisa que les seues disposicions també s'aplicaran: "en els casos en què no haja estat pagat, de conformitat amb les disposicions pertinents, un import que calga consignar en l'haver del Fons". En aquesta línia, s'estén l'aplicació d'aquesta disposició al cobrament de la totalitat dels crèdits de l'organisme pagador del FEOGA-Garantia a la Comunitat Valenciana, qualsevol que siga la seua naturalesa i l'origen, i no sols per a la recuperació de les quantitats indegudament pagades per l'organisme.

Per la seua banda, el Reglament (CE) 1.663/1995, de la Comissió, de 7 de juliol, pel qual s'estableixen les disposicions d'aplicació del Reglament (CEE) núm. 729/1970, del Consell, en alló que concerneix al procediment de liquidació de comptes de la Secció de Garantia del FEOGA, atribueix als organismes pagadors la funció de recaptar les “despeses negatives“ a favor de la dita Secció de Garantia del FEOGA, i s'hi preveu que l'organisme pot delegar altres órgans quant a la responsabilitat de la recaptació de certes categories d'aquestes despeses negatives.

A més a més, en l'article 13.2 del text refós de la Llei d'Hisenda Pública de la Generalitat Valenciana s'estableix que els certificats acreditatius del descobert davant la hisenda de la Generalitat Valenciana dels deutes de dret públic, expedits pels funcionaris públics competents, constituiran títols suficients per iniciar la via de constrenyiment.

El reconeixement de la responsabilitat en el cobrament en via executiva dels crèdits del dit organisme als órgans ordinaris de recaptació en via executiva de la Conselleria d'Economia, Hisenda i Ocupació, exigeix prendre algunes normes d'adaptació dels procediments establits, a més de l'especial previsió de les compensacions de deutes a l'organisme pagador amb els crèdits a favor del deutor l'autorització i l'execució del pagament dels quals siguen de la competència de l'organisme per tractar-se de despeses finançades o cofinançades per la Secció de Garantia del FEOGA, compensació que queda sota la seua responsabilitat quan es tinga coneixement d'aquests crèdits.

En virtut d'alló que s'ha exposat, a proposta del conseller d'Economia, Hisenda i Ocupació i de la consellera d'Agricultura, Pesca i Alimentació, després de la deliberació del Govern Valencià, en la reunió del dia 2 d'abril de 2001,

DECRETE

**Article 1**

L'exigència del reintegrament de les quantitats indegudament pagades per l'organisme pagador del FEOGA-Garantia a la Comunitat Valenciana, com també la del pagament d'altres quantitats que calga consignar també en l'haver del Fons Europeu d'Orientació i de Garantia Agrícola (FEOGA), en l'àmbit de competències d'aquell organisme, es realitzarà de conformitat amb el que es disposa en la reglamentació comunitària i en les disposicions estatals i autonómiques que siguen d'aplicació.

**Article 2**

1. Notificada la resolució per la qual s'estableix l'obligació de reintegrament de quantitats per part del beneficiari de la subvenció, el termini d'ingrés en període voluntari serà el que s'indica a continuació:

a) Els deutes notificats entre els dies 1 i 15 de cada mes, des de la data de notificació fins al dia 5 del mes següent o l'hàbil posterior immediat.

b) Les notificades entre els dies 16 i últim de cada mes, des de la data de notificació fins al dia 20 del mes següent o l'hàbil posterior immediat.

En la notificació de la resolució en què s'establirà l'obligació de reintegrament s'advertirà al deutor que, transcorregut els terminis d'ingrés voluntari, l'organisme pagador podrà compensar d'ofici el deute, sense més tràmit, d'acord amb el procediment legalment establit.

2. Vençut el termini d'ingrés en període voluntari sense que s'haja realitzat, l'organisme pagador del FEOGA-Garantia a la Comunitat Valenciana procedirà a confeccionar la relació de deutors, en què s'especificarà que no s'han satisfets els dèbits en període voluntari i la resta de dades corresponents.

**Article 3**

1. En cas que es comprove l'existència d'algun crèdit a favor del deutor, l'autorització i l'execució de pagament del qual siga de la competència de l'organisme pagador, s'expedirà certificat de descobert sense més tràmit pel mateix organisme pagador, el qual procedirà a la compensació d'ofici, amb el crèdit comprovat, del deute a favor seu, de l'import més el recàrrec de constrenyiment, el qual serà del 10 per 100 de l'import del deute no ingressat.

2. En aquest cas, l'órgan competent per a l'expedició del certificat de descobert serà el Servei de Gestió Económica i Pressupostària de la Conselleria d'Agricultura, Pesca i Alimentació, com a órgan responsable de la comptabilitat de l'organisme pagador del FEOGA-Garantia a la Comunitat Valenciana.

3. La competència per dictar la resolució per la qual s'acorda la compensació, que haurà d'especificar el crèdit i el deute que són objecte d'aquesta, correspon al secretari general de la Conselleria d'Agricultura, Pesca i Alimentació, en l'exercici de les seues funcions de direcció de l'organisme pagador, i serà notificada a l'interessat.

**Article 4**

Si l'import del crèdit comprovat és inferior al deute amb l'organisme pagador, inclusivament el recàrrec de constrenyiment, es procedirà a compensar, fins on aquell arribe, part del deute i del recàrrec de constrenyiment corresponent, i el cobrament forçós de la part de deute que excedisca seguirà el règim que s'estableix en l'article següent, a l'efecte del qual el Servei de Gestió Económica i Pressupostària de la Conselleria d'Agricultura, Pesca i Alimentació inclourà la dita part de deute pendent en la relació de deutors que cal cursar a les direccions territorials d'Economia i Hisenda del domicili del deutor, de la Conselleria d'Economia, Hisenda i Ocupació.

**Article 5**

En cas que, després de la comprovació esmentada en l'article 3 d'aquest decret, l'organisme pagador no tinguera coneixement de crèdits de l'organisme a favor del deutor, el Servei de Gestió Económica i Pressupostària de la Conselleria d'Agricultura, Pesca i Alimentació procedirà a cursar la relació de deutors a les direccions territorials d'Economia i Hisenda del domicili del deutor, per a la tramitació del procediment de constrenyiment corresponent, d'acord amb el règim general.

**Article 6**

Si durant la tramitació del procediment de constrenyiment pels órgans recaptadors competents de la Conselleria d'Economia, Hisenda i Ocupació, l'órgan de la Conselleria d'Agricultura, Pesca i Alimentació responsable de la comptabilitat de l'organisme pagador del FEOGA-Garantia a la Comunitat Valenciana tinguera constància de la tramitació, en el seu àmbit de competències, d'una proposta d'autorització i execució d'un pagament al deutor constret, sense cap dilació paralitzarà l'execució del pagament i comunicarà aquesta circumstància a aquells órgans recaptadors a fi que, per la seua part, paralitzen la tramitació del procediment de constrenyiment i deixen sense efecte les seues actuacions, a fi que l'organisme pagador, després de la deguda constància d'aixó, actue en la forma prevista en l'article 3 d'aquest decret.

La compensació s'efectuarà amb el recàrrec del 20 per 100 de l'import del deute no ingressat, més els corresponents interessos, en el cas que ja haja estat notificada al particular la provisió de constrenyiment.

**Article 7**

Els órgans de recaptació de la Conselleria d'Economia, Hisenda i Ocupació responsables de la tramitació del procediment de constrenyiment per al cobrament dels crèdits de l'organisme pagador del FEOGA-Garantia a la Comunitat Valenciana donaran informació complida i detallada a l'organisme dels cobraments realitzats, en els termes assenyalats en el número 11 de l'annex del Reglament (CE) núm. 1663/1995, de la Comissió, de 7 de juliol, pel qual s'estableixen les disposicions d'aplicació del Reglament (CEE) núm. 729/1970, del Consell, en alló que concerneix al procediment de liquidació de comptes de la Secció de Garantia del FEOGA, i amb compliment de les condicions de l'apartat 4 d'aquest annex.

Les quantitats recobrades seran ingressades en el compte financer designat a l'efecte per l'organisme pagador del FEOGA-Garantia a la Comunitat Valenciana.

**Article 8**

L'anul·lació de deutes i la devolució d'ingressos indeguts a què tinguen dret els deutors del FEOGA-Garantia amb motiu del pagament dels dits deutes, siga per errada material o perquè tinga l'origen en una resolució per mitjà de la qual es modifique l'acord pel qual es va reconèixer el deute, serà competència de l'organisme pagador d'acord amb les normes financeres i comptables del Fons.

DISPOSICIÓ ADDICIONAL ****[1]****

L'apartat 2 de l'article 8 del Decret 178/1996, de 2 d'octubre, del Govern Valencià, queda redactat en els termes següents:

“2. D'acord amb alló que es preveu en l'article 61.8 del text refós de la Llei d'Hisenda Pública de la Generalitat Valenciana, les operacions finançades o cofinançades pel Fons Europeu d'Orientació i Garantia Agrària, Secció de Garantia (FEOGA-Garantia), tramitades per l'organisme pagador, incloses les devolucions d'ingressos indeguts, queden sotmeses exclusivament a control financer específic, el qual l'efectuarà la Intervenció General de la Generalitat Valenciana, a l'efecte del certificat anual a què es refereix el paràgraf anterior”.

DISPOSICIÓ DEROGATÒRIA

Queda derogada la disposició addicional segona del Decret 178/1996, de 2 d'octubre, del Govern Valencià.

DISPOSICIÓ FINAL

Aquest decret entrarà en vigor l'endemà de la publicació en el Diari Oficial de la Generalitat Valenciana.

València, 2 d'abril de 2001

El president de la Generalitat Valenciana,

EDUARDO ZAPLANA HERNÁNDEZ-SORO

La consellera d'Agricultura, Pesca i Alimentació,

MARIA ÀNGELS RAMÓN-LLIN I MARTÍNEZ

El conseller d'Economia, Hisenda i Ocupació,

VICENTE RAMBLA MOMPLET

---

****[1]****Inclou la **[Correcció d'errades del Decret 75/2001](http://www.docv.gva.es/index.php?id=26&sig=1429/2001&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D1429/2001)**, de 2 d'abril, del Govern Valencià, pel qual es dicten normes per al cobrament en període executiu dels crèdits de l'organisme pagador del FEOGA - Garantia en la Comunitat Valenciana (DOCV núm. 3977 de 10.04.2001) Ref. Base de dades 1429/2001.


Còpia Permalink ELI